ከቡና ወጪ ንግድ 854 ነጥብ 12 ሚሊዮን የአሜሪካን ዶላር መገኘቱ ተገለጸ
አዲስ አበባ፡- እየተጠናቀቀ ባለው 2012 ዓ.ም የተከሰተው የኮሮና ቫይረስ ወረርሽኝ በአገሪቱ ኢኮኖሚ ላይ ተፅዕኖ ያሳደረ ቢሆንም፤ ከቡና ወጪ ንግድ 854 ነጥብ 12 ሚሊዮን የአሜሪካን ዶላር መገኘቱ ተገለጸ።በኢትዮጵያ ቡናና ሻይ ባለስልጣን የኮሙኒኬሽንና የህዝብ ግንኙነት ዳይሬክተር አቶ ሳህለማርያም ገብረመድህን በተለይም ለአዲስ ዘመን ጋዜጣ እንደተናገሩት፤ በ2012 በጀት ዓመት ዓለምን ያዳረሰው የኮሮና ቫይረስ ወረርሽኝ በአገራችን መከሰቱን ጨምሮ ሌሎች የፀጥታ ችግሮች የነበሩ ቢሆንም በቡና ወጪ ንግዱ ላይ የጎላ ተፅዕኖ ያልደረሰ መሆኑን አስታውቀዋል ። በበጀት ዓመቱ 290 ሺ 125 ቶን ቡና ወደ ውጭ ገበያ በመላክ አንድ ሺ 18 ነጥብ 33 ሚሊዮን የአሜሪካን ዶላር ለማግኘት ታቅዶ ነበር ያሉት ዳይሬክተሩ፤ 270 ሺ 835 ነጥብ አንድ ሦስት ቶን ቡና ወደ ውጭ በመላክ 854 ነጥብ 12 ሚሊዮን የአሜሪካን ዶላር መገኘቱን ገልጸዋል። ይህ አፈፃፀምም የዕቅዱን 83 ነጥብ 88 በመቶ መሆኑን ጠቁመዋል። ዳይሬክተሩ አያይዘውም በበጀት ዓመቱ የተገኘው ውጤት ባለፈው ዓመት ተመሳሳይ ወቅት ወደ ውጭ ከተላከው ቡና ጋር ሲነፃፀር 17 ነጥብ 36 በመቶ ቶን ጭማሪ እንዳለው አመልክተዋል። ገቢውም 91 ነጥብ 24 ሚሊዮን የአሜሪካን ዶላር ወይም 12 በመቶ ጭማሪ የታየበት እንደሆነ አስታውቀዋል። በኮሮና ቫይረስ ወረርሽኝ ምክንያት በራቸውን የዘጉ በርካታ አገራት ቢኖሩም የኢትዮጵያ ቡና እስከአሁን አስር ለሚደርሱ አገራት እየተላከ መሆኑን የገለጹት ዳይሬክተሩ፤ በበጀት ዓመቱ ጀርመን በ145 ነጥብ 78 ሚሊዮን የአሜሪካን ዶላር 57 ሺ 617 ነጥብ 17 ቶን ቡና በመግዛት ቀዳሚውን ስፍራ መያዟን አስታውቀዋል። ሳውዳረቢያ በ133 ነጥብ አንድ ሚሊዮን የአሜሪካን ዶላር 46 ሺ 693 ነጥብ 9 ቶን ቡና በመግዛት ሁለተኛ፤ እንዲሁም አሜሪካ በ125 ነጥብ 24 ሚሊዮን የአሜሪካን ዶላር 24 ሺ 770 ነጥብ ሁለት ቶን ቡና በመግዛት ሦስተኛ መሆኗን ገልጻው፤ ጃፓን፣ ቤልጂየም፣ ኮርያ፣ ጣልያን፣ ፈረንሳይ፣ ሱዳንና ታይዋንን የመሳሰሉት አገራት ደግሞ ከአራተኛ እስከ አስረኛ ደረጃን እንደሚይዙም ጠቁመዋል። የወጪ ንግዱን የተሳካ ለማድረግ የላኪ ድርጅቶች፣ ከፍተኛ አመራሮች እና ባለሙያዎች ጋር በተደጋጋሚ የክትትልና ድጋፍ ሥራ መሠራቱን አመልክተዋል። ከዚህ በፊት ቡና ወደ ውጭ የሚላከው በኪሳራ ነበር ያሉት ዳይሬክተሩ፤ ላኪዎች በዝቅተኛ ዋጋ ቡና ይልኩ እንደነበርና በተመሳሳይም ኪሳራውን ለማካካስ ሌሎች ምርቶችን ወደ ሀገር ውስጥ ያስገቡ እንደነበር አስታውሰዋል። ይሁንና ይህን ለማስተካከል በየቀኑ በዓለም ገበያ ያለውን የቡና ዋጋ መረጃ ለተጠቃሚዎች የማድረስ አሠራር መዘርጋቱን ጠቁመው፤ በዚህም አላስፈላጊ የድላላ ሰንሰለቶች ተቆርጠው ገዥዎች በየዕለቱ ያለው የቡና ዋጋ በቀጥታ እንዲያገኝ መደረጉን አስታውቀዋል። ይህም የአርሶአደሩን ተጠቃሚነት ማረጋገጥ ያስቻለ በመሆኑ አርሶአደሩ እየተበረታታ ፊቱን ወደ ቡና ልማት እያዞረ መሆኑን ተናግረዋል። በቅርቡ በኦንላይን በተደረገው የባለ ልዩ ጣዕም ቡና ዓለም አቀፍ የጨረታ ውድድር አንድ ኪሎ ቡና ከ13 ሺ ብር በላይ መሸጡ ይታወሳል።አዲስ
ዘመን ሐምሌ11 2012በፍሬህይወት አወቀ